标题：慈湖诗传
原文选载
慈湖诗传卷一宋杨简撰
周南
关关雎鸠在河之洲窈窕淑女君子好逑参差荇菜左右流之窈窕淑女寤寐求之求之不得寤寐思服悠哉悠哉辗转反侧参差荇菜左右采之窈窕淑女琴瑟友之参差荇菜左右芼之窈窕淑女钟鼓乐之
是诗后妃思得贞静之淑女以事君子求之之切至于寤寐不忘猗与至哉此诚确无伪之心不忌不妒之心即道心即天地之心鬼神之心百圣之心雎鸠闗闗贞静之音居河洲尤见贞静气象淑女之贞静窈窕似之逑求也窈窕淑令之女君子之所好求好求夫贞静之女非好夫淫丽之色此无邪之心民劳之诗曰惠此中国以为民逑谓副民之所求或曰好仇仇匹也义亦通贞静之女君子之所好尤为贤后妃之所好盖求淑女以事君子后妃之职也故后妃思念淑女之徳如雎鸠之贞静又思亦君子之所好又思采荇供祭之时参差在水淑女相与左右比肩共取于流水之中寤寐思求淑女不可得至于寤寐思服于心悠哉悠哉辗转反侧诚切如是讵有毫发忌妒之意介其间乎思以琴瑟友之又思以钟鼓乐之油然纯诚之心兹非道心欤兹非即天地之心与兹非即天地之变化欤兹岂不知道者所能测识其万分之一为周南召南者必心通乎此而后为不面墙学者面墙比比而是虽明告之不省也故曰百姓日用而不知孔子以思无邪一言蔽三百篇思无邪之言世之所知思无邪之实世所未知如其未知但诵咏二南之诗自然道心兴起不知手之舞之足之蹈之孔疏引金縢云公乃为诗以贻王名之曰鸱鸮遂谓篇名皆作者所自名然诗人或有感动斐然而作忽然而忘他日采诗者取之则其名未必本有他人加之亦未可知也孔子不作诗序旨在于诗无序可也关雎一诗而齐鲁韩毛异义毛以为美齐鲁韩咸以为刺欧阳氏曰关雎齐鲁韩三家皆以为康王政衰之诗前汉杜钦传曰佩玉晏鸣关雎叹之瓒曰此鲁诗也后汉明帝诏曰昔应门失守关雎刺世注薛君韩诗章句曰人君退朝后妃御见有度应门击柝鼓人上堂今内倾于色故咏关雎说淑女以刺时然周公之时康王犹未立毛诗序曰关雎乐得淑女以配君子忧在进贤不淫其色其义是也而又曰哀窈窕无伤善之心则差失诗旨本诗初无此情乃不悟孔子关雎乐而不淫哀而不伤之言乃言其音不言其诗致此差误毛诗传曰寤觉寐寝也乡饮酒礼乡射礼燕礼皆用周南关雎葛覃卷耳召南鹊巢采蘩采苹则关雎非刺诗甚明矧其辞旨情状亦甚着平心静诵久当自明推世考徳则关雎太姒之诗也非太姒作则武王周公述太姒之情状而为之若太姒本无此情武王周公自以意为之则伪辞也何以风动天下而毛诗序不明言太姒何也自邶而下情状不白者犹或强为之辞奚独于二南而不然深念夫二南用于乡乐用于邦国周公必以经意又孔子屡以启伯鱼启门人又屡言关雎门弟子宜有所问而此通言后妃之徳余篇畧同当是孔子之所诲告不欲明言所作之人以支离人心欲后世诵咏三百篇之诗知皆正辞正情足以感发人所自有之正心若于本诗之外赘曰某国某人之所作又序其所以然之故则诵诗者首见其国又见其人又见其故至于本诗将诗人不知所以然油然动于中发诸声音自中自正浑浑融融无所不通之妙如云翳日如尘积鉴矣而况于置诸首而谓之序邪故孔子不作序按少牢馈食礼言某妃则大夫妻亦称妃凡民曰妃耦则士庶之妻通称妃后妃之徳盖天下之通义也故乡乐用之门弟子审知其旨毛公自言其学自子夏今周南多通言后妃召南亦泛言夫人大夫妻罕指其人岂亦果有所自犹有圣人之微意邪若其置诸篇端又名曰序则大乖矣自邶以下多指其人又乖矣至于曲推其意穿凿其说如于关雎言哀窈窕无伤善之心诗中即无此情于殷其靁言劝以义诗中亦无此情于摽有梅言男女得以及时诗中何但无此情正言其不及时此类奚可殚举东汉书谓卫宏作毛诗序夫不闻子夏为书而毛公始有传卫宏又成其义而谓之序盖子夏亲近圣人无敢支离毛公卫宏益差益远使圣人大旨沉没于云气尘埃之中吁其甚矣其有情文疑阻惟可作训诂于后毛诗传曰芼择也其义未安礼云芼羮谓以菜为羮也又云芼之以苹藻谓菜用苹藻也然则芼之为菜也思得淑女左右共助以荇为菜谓熟之和之成为菜也
补音云芼多读如邈未详简观古用韵亦不拘拘反切况芼音之转如邈欤补音云思服蒲北切一作匐又作犕士冠礼三加祝皆服与徳叶秦泰山刻石宾服与修饬叶碣石刻石咸服与灭息叶诗一十有六无用今房六切一读者简窃意方言所至不同匐作蒲北切则可服作蒲北切则未安安知服非扶北切即与今房六切同母今读当亦有所自特微讹尔补音云右采此礼切荀卿赋篇此夫文而不采者与简然易知而致有礼者与杜笃论都赋采与已叶郭璞客傲采与里叶陆云赠顾尚书采与水叶瑟友羽轨切朋也史记龟筴传与之为友叶民众咸喜易林坎之干孝友与兴起叶楚辞九章长友与有理叶汉天马歌友与里叶崔骃逹旨友与已叶按采有此苟切友有云九切宜从两读例而诗用友韵凡十有一无作云九切者今定从一读补音专于叶韵而于芼乐亦莫能通简按诗固不能皆叶然歌诗之时乐之余音亦颇叶芼音若芼乐二音皆舌居中则尤叶
葛之覃兮施于中谷维叶萋萋黄鸟于飞集于灌木其鸣喈喈葛之覃兮施于中谷维叶莫莫是刈是濩为絺为绤服之无斁言告师氏言告言归薄污我私薄澣我衣害澣害否归宁父母
补音于喈喈引尚书大传载乐曰舟张辟雝鸧鸧相从八风回回鳯凰喈喈太元乐首钟鼓喈喈管弦哜哜或承之衰徐干齐都赋喈喈与所竒叶陆云赠郑虔季喈喈与芳池叶说文以皆得声汉蜀人赵宾好小数以为气无箕子箕子者万物方荄兹也颜师古曰荄音皆古荄与箕音同无斁弋灼切枚叔七发无斁与诺叶与石叶石常约切殷臣奇布赋无斁与濯叶礼记作射古射亦弋灼切妇人乐为絺绤尊敬师傅服澣濯念父母猗欤至哉此又道心即天地之心即鬼神之心即百圣之心道不离于日用惟无邪而已矣毛诗传曰覃延也其义未安覃本义深也葛叶大而蔓小故坠焉而深下俗谓坠下曰覃徒绀切而广韵集韵无此音释文徒南切方音不同不可知也而谓延也则未安荡曰覃及鬼方谓深及鬼方深逺义通大田覃耜耜端有宛然中深之状实覃实吁后稷之声深广也故水中深曰潭加水以别其字先儒徒因葛推义释覃曰延然施即延也无乃重复乎尔雅谓覃延也尔雅固多差且如谓诰誓谨也恺悌发也憯曾也振古也此其差之甚者郑康成虽好述古犹不能尽从然则尔雅不可尽信说文曰长味也盖本延义从卤以日子卤咸省不思五味何独咸润下作咸海深故咸咸有深下义日子即厚字有深厚之义故集韵云楚人名深曰潭[按楼钥云覃尔雅释言流覃也覃延也郭注皆谓蔓延相被及说文长味也以卤以日子卤咸省诗曰实覃实吁徒含切又篆文覃者潭说文从水覃声集韵一说楚人名深曰潭潭字在六书中为形声如江河之从水而工与可止取其声而无义潭从水覃亦取其声非有义也潭有深义今之言潭潭是也覃无深义葛之蔓延故施于中谷亦未为重复也覃耜之音剡疑是方言集韵以为利耜此以诗传释文为据如八月剥枣剥音普卜反荆公以为养老者剥枣之皮而进之后行田野见羣儿相呼朴枣方知释文之有自来此二覃字更宜考之又按钥集所载此条宛然中深之状下尚有故曰覃耜毛传殆未亲见耜徒见易有剡木为耜之义故以覃为利后儒求其说而不获又转音为剡又转字为耜今正其字义平声如字八句今本无之当是从楼说删定]按何人斯我心易也韩诗作施于以知施音异其来久矣故释文云以豉反灌木丛木尔雅云木族生为灌莫莫阔大之貌毛传曰中谷谷中也濩煑之也精曰絺粗曰绤斁厌也尔雅释诂云射厌也郭注云诗曰服之无斁疏云斁射音义同毛传曰私燕服也害何也即曷也书曰时日害丧治乱谓之乱治扰谓之扰故治污谓之污疏云郑以衣为公衣澣谓濯之耳言其功浅也以公对私为深浅苏氏曰言辞也春秋传曰言归于好薄犹畧也于师氏之前有肃敬之心欲畧污澣颇有不敢之意故薄也毛诗序曰葛覃后妃之本也后妃在父母家则志在于女功之事躬俭节用服澣濯之衣尊敬师傅则可以归安父母化天下以妇道也夫人善心即道心妇人志于女功躬节俭服澣濯念父母而归宁方是心油然而兴互见错出无非神用何本何末而为诗序者判本末而裂之且曰则可以是诗初无是情不省诗情赘立已意使天下后世平夷纯正质直之心凿而穿之支而离之
釆釆卷耳不盈顷筐嗟我懐人寘彼周行陟彼崔嵬我马虺隤我姑酌彼金罍维以不永懐陟彼高冈我马玄黄我姑酌彼兕觥维以不永伤陟彼砠矣我马瘏矣我仆痡矣云何吁矣
行如字京语颇与筐叶觥吉横反补音姑黄切[按原本姑误如]说文觥以黄得声俗从光刘桢鲁都赋觥与觞叶郑氏引诗皆作觵痡音铺补音永懐胡隈切释名懐回也张衡东京赋允懐与来摧叶汉房中歌懐与归叶刘向九叹懐与颓叶左氏传声伯之歌曰懐与瑰归叶扬子云酒箴懐与危叶毛诗传曰卷耳苓耳也顷筐畚属易盈之器也今俗谓顷为空谓覆而空之也故俗谓筐筥之极小者为空盖以器小而难于取倾而出之可也以是得名欤集韵引说文畚□属蒲器也或曰作□音本□音瓶郑笺云器之易盈而不盈者忧思深也广雅云枲耳亦云胡枲江东或呼常枲或曰苓耳形似鼠耳丛生如盘陆玑疏云[按原本脱此四字今补]白华细茎蔓生可煑为茹滑而少味四月中生子如妇人耳珰吕氏曰周行周道也大东诗曰佻佻公子行彼周行行亦道也朱氏曰诗有三周行此及大东皆道路鹿鸣乃道义鹿鸣之诗曰人之好我示我周行示我以周家所行尔七月遵彼微行谓桑下径也小弁行有死人行道路也则周行为周通之路益明然自春秋传襄十五年引此诗曰嗟我懐人寘彼周行能官人也王及公侯伯子男甸采卫大夫各居其列所谓周行也此左氏释诗误尔而毛诗传不详考遂因其误谓周之列位左氏差误亦多周世释诗之误者亦多不可尽信为毛诗序者因是又差其旨而曰又当辅佐君子求贤审官以妇人而干人主之职岂不大乱书曰牝鸡之晨惟家之索卷耳之诗君夫人劳使人之归也殊无辅君子求贤审官之情观是诗宛然有君夫人忧闵贤臣劳役于道路酌金罍以劳其归之情状而诸儒终不敢谓实有其事不敢明言虽郑康成详于考礼亦不敢正言而曲其说盖以聘礼使还无夫人飨按国语鲁公父文伯之母以好礼闻固尝飨其宗老师亥曰男女之飨是当时有男女相享之礼记云大飨废夫人之礼是其未废也本有夫人飨礼方周之初斯礼未废故见诸诗与使臣之还君既飨劳之夫人又赏劳之于是序言使臣之劳役夫人忧闵之情夫人采采卷耳而不盈倾筐以其忧思使臣之贤而今寘诸通道而逺役惟贤故使之惟贤故懐之君臣同体君夫人又同体故古者夫人有是礼亦有是情有情斯有礼礼无伪夫人思使臣升陟崔嵬之髙谓逾山之道也马亦劳苦而虺隤矣言我马者亲之如一家也姑且也我姑酌金罍之酒以劳之喜其既归既见既劳不复永永忧懐矣今俗语有且喜之辞有且办具少饮食以劳享之辞皆喜其逺归之情状毛诗传曰寘置也陟升也人君黄金罍疏云韩诗说天子罍以玉诸侯大夫皆以金士以梓毛诗说金罍酒器也诸臣之所酢人君以黄金饰尊大一石金饰龟目盖刻为云雷之象周礼司尊彝云皆有罍诸臣之所酢尔雅云山脊曰冈毛诗传曰元马病则黄兕觥角爵也尔雅云兕似牛郭注云一角青色韩诗说觥五升毛诗说觥大七升疏云礼器曰宗庙之祭贵者献以爵贱者献以散尊者举觯卑者举角特牲二爵二觚四觯一角一散不言觥之所用礼图云觥大七升以兕角为之地官闾胥掌其比觥挞罚之事春官小胥职亦云觥其不敬者桑扈丝衣皆云兕觥其觩明为罚而不犯然七月卒章跻彼公堂称彼兕觥万寿无疆与此卷耳诗皆无为罚之意得非周公作礼始定礼器以七升之觥为罚爵与抑角爵之异称与尔雅云土戴石为砠郭注云土山上有石者而毛诗传曰石山戴土曰砠差矣毛传曰瘏病也痡亦病也云何者谓说何言则可盖闵之甚也卒于长吁无言以继之猗欤至欤此忧闵其使臣之心非正心与正心非道心与即闗雎葛覃之心葛覃卷耳当亦太姒之诗然观诗者正不必推求其人三百篇中或诵或歌皆足以兴起人之道心此孔子删诗之大旨而人知此信此者亦寡[1]